CELEX: 32011D0852
Language: sk
Date: 2011-12-15 00:00:00
Title: 2011/852/EÚ: Vykonávacie rozhodnutie Komisie z  15. decembra 2011 , ktorým sa mení a dopĺňa rozhodnutie 2005/363/ES o opatreniach na ochranu zdravia zvierat proti africkému moru ošípaných na Sardínii v Taliansku [oznámené pod číslom K(2011) 9248]  Text s významom pre EHP

17.12.2011   
            
            
               SK
            
            
               Úradný vestník Európskej únie
            
            
               L 335/109
            
         VYKONÁVACIE ROZHODNUTIE KOMISIE
   z 15. decembra 2011,
   ktorým sa mení a dopĺňa rozhodnutie 2005/363/ES o opatreniach na ochranu zdravia zvierat proti africkému moru ošípaných na Sardínii v Taliansku
   [oznámené pod číslom K(2011) 9248]
   (Text s významom pre EHP)
   (2011/852/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (3), a najmä na jej článok 4 ods. 3,
   keďže:
   
               (1)
            
            
               Rozhodnutie Komisie 2005/363/ES z 2. mája 2005 o opatreniach na ochranu zdravia zvierat proti africkému moru ošípaných na Sardínii v Taliansku (4) sa prijalo ako reakcia na závažný opakovaný výskyt afrického moru ošípaných u domácich ošípaných a diviakov na ostrove Sardínia v Taliansku, na ktorom sa rozšírila endemická infekcia.
            
         
               (2)
            
            
               Týmto rozhodnutím sa zakazuje odosielanie živých ošípaných, ich spermy, vajíčok a embryí, ako aj bravčového mäsa, výrobkov z bravčového mäsa a iných výrobkov s obsahom bravčového mäsa zo Sardínie.
            
         
               (3)
            
            
               V súlade s článkom 4 ods. 3 smernice 2002/99/ES sa však v rozhodnutí stanovujú určité výnimky, pokiaľ ide o odosielanie určitých výrobkov z bravčového mäsa získaného z ošípaných pochádzajúcich z chovov, ktoré sa nachádzajú mimo rizikových oblastí vymedzených v prílohe I k príslušnému rozhodnutiu a ktoré spĺňajú osobitné požiadavky na biologickú bezpečnosť.
            
         
               (4)
            
            
               Počas posledných týždňov informovalo Taliansko Komisiu o značnom náraste počtu a územného rozšírenia ohnísk afrického moru ošípaných v siedmich z ôsmich provincií Sardínie, pričom postihnuté boli aj veľké komerčné chovy ošípaných.
            
         
               (5)
            
            
               Súčasný vývoj nákazy na Sardínii môže ohroziť stáda ošípaných v iných regiónoch Talianska a v iných členských štátoch vzhľadom na uvádzanie bravčového mäsa a výrobkov z bravčového mäsa, ako aj iných výrobkov s obsahom bravčového mäsa na trh. Je preto potrebné rozšíriť rizikové oblasti uvedené v prílohe I k rozhodnutiu 2005/363/ES na celý región Sardínie. V dôsledku toho, keďže podmienky stanovené v článku 5 ods. 2 písm. b) rozhodnutia 2005/363/ES nemôžu byť ďalej plnené, platnosť výnimky udelenej Taliansku týkajúcej sa odosielania bravčového mäsa zo Sardínie do oblastí mimo Sardínie sa pozastavuje. To isté platí pre výnimku udelenú podľa článku 6 uvedeného rozhodnutia, ktorou sa povoľuje odosielanie výrobkov z bravčového mäsa a iných výrobkov s obsahom bravčového mäsa zo Sardínie do oblastí mimo Sardínie.
            
         
               (6)
            
            
               Rozhodnutie 2005/363/ES by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Príloha I k rozhodnutiu 2005/363/ES sa nahrádza textom uvedeným v prílohe k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 15. decembra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. ES L 18, 23.1.2003, s. 11.
   
      (4)  Ú. v. EÚ L 118, 5.5.2005, s. 39.
   
      PRÍLOHA
      
         
            „PRÍLOHA I
            Všetky oblasti Sardínie.“